La romanza cun «Il pur suveran»
Clà Riatsch analisescha la figura dal «pur suveran» en la litteratura rumantscha 

(anr/vi) Radund 40 persunas han tadlà dacurt il referat da professer Clà Riatsch a Turitg. El ha tractà la chanzun «Il pur suveran» che Gion Antoni Huonder ha scrit enturn 1865. Igl è anc oz la pli enconuschenta chanzun rumantscha. Riatsch na ha betg sulet examinà sia structura, mabain raquintà da l’effect che la poesia – cun sia figura idealisada dal pur – ha fatg sin la litteratura rumantscha da pli tard. Interessantas paran era las datas biograficas da Huonder. Lez ha fatg naufragi sco hotelier ed ha era en sia vita privata gì discletg. Il davos ha il poet gudagnà ses paun da mintgadi sco pedel a la scola chantunala. Gion Deplazes scriva che Huonder haja possedì il davos – auter che ses dus uffants – nagut auter che sulet la «libra, libra paupradad». 

Cun «Il pur suveran» ha Huonder scrit ina poesia ch’era a sias uras en il trend. En il 19avel tschientaner avevan ins fitg gugent litteratura che dechantava la vita purila, la patria e las alps. I sa tractava d’ina litteratura che idealisava questa vita purila cun las imaginaziuns romanticas da lez temp. Cun la realitad na leva questa litteratura betg avair da far. 

Auturs pli realistics 
Tut quai è dentant pir l’entschatta da las retschertgas. Riatsch examinescha oravant tut co auters poets sa fatschentan pli tard cun «Il pur suveran». La figura daventa prest in portavusch rumantsch. Reto R. Bezzola p. ex. è tut intgantà da la lirica che Huonder ha stgaffì «en in mument da grazia divina». 
Il scriptur Giachen Michel Nay imitescha l’emprim «Il pur suveran» en in’atgna poesia. Pli tard, sco medi, daventa Nay pli critic visavi la vista romantica sin il puresser. El scriva da la reacziun d’in vegliet suenter che Nay aveva recità sco student questa poesia en ina radunanza da purs. Il vegliet haja – uschia Nay 1902 – sa-vilà: «Ma sas ti, tgi ch’è qua il retg? Il retg sur da noss prads e clavads èn quels che possedan las ipotecas.» Cun descriver questa episoda saja Nay sa manifestà sco realist, manegia Riatsch en sia lavur. 

Massa fastizs 
Riatsch chatta dapertut en la litteratura fa-stizs che sa refereschan a la renumada chanzun. Quai sin fitg differenta maniera. Per part vegnan duvrads be singuls terms da la chanzun (Gian Fontana), ma lura daventa la poesia era tema da discussiun en intginas ovras (Clà Biert, Jon Nuotclà, Donat Cadruvi). Schizunt en la litteratura giuvna da Leo Tuor e Fabiola Carigiet rebattan ils pleds da la veglia chanzun anc adina. Carigiet cloma cun ils pleds «grip» e «crap» en memoria al lectur questa chanzun sco «emblem d’ina tradiziun reacziunara, virila, conservativ-champestra», analisescha Riatsch. Tar Carigiet daventian ils dus pleds «grip e crap» simbols per fossils da relicts dals quals ins stoppia scappar. 
Il referat da Riatsch ha provocà ina discussiun interessanta cun l’auditori. L’occurrenza è vegnida organisada da la «Quarta Lingua» e da l’Uniun dals Rumantschs da la Bassa (URB).